**ПРИПРЕМА ЗА ЧАС БРОЈ 29**

|  |  |
| --- | --- |
| **Наставна тема** | Књижевност |
| **Наставна јединица** | Избор из кратких народних умотворина-разбрајалице, брзалице и питалице |
| **Тип часа** | Обрада градива |
| **Циљ часа** | Oспособљавање за самостално читање, доживљавање, разумевање и вредновање кратких народних умотворина-разбрајалице, брзалице и питалице.  Богаћење речника ученика. Подстицање радозналости и креативности ученика. |
| **Очекивани исходи на крају часа** | На крају часа ученик ће бити у стању да:  − разликује разбрајалице, брзалице и питалице;  ‒ примењује у игри разбрајалице, брзалице и питалице |
| **Наставне методе** | дијалошка, текстуална, монолошка |
| **Наставна средства** | Читанка, 100-102. стр. |
| **Облици рада** | фронтални, индивидуални, рад у пару |
| **Међупредметно повезивање** | Свет око нас, Грађанско васпитање |

**ТОК ЧАСА**

|  |
| --- |
| Уводни део часа (5 минута) |
| * Наставник поставља мотивациона питања: Коју разбрајалицу користите у игри када је потребно одредити коће да жмури, вија и слично? Знате ли шта су брзалице? Наведите неку. * Ученици одговарају на постављена питања. * Најава наставне јединице. |
| Главни део часа (30 минута) |
| * Некада није било телевизора, паметних телефона, видео игрица и сл. те су се одрасли и деца забављали тако што су смишљали разбрајалице, брзалице и питалице. Преносили су их усмено, једни другима. Они спадају у народне умотворине. И данас их деца радо користе у игри. * Наставник/наставница чита разбрајалице.  1. Еци, пеци, пец, ти си мали зец; а ја мала препелица, еци, пеци, пец. 2. А, бе, це, де, мачка преде, а миш мота око плота, а мачићи гледе. 3. Виљушка, кашика, нож, иде брзи воз и у возу три ствари: виљушка, кашика, нож. 4. Ен, ден, дини,  сава, рака, тини, сава, рака, тика-така, елем, белем, буф, триф, траф, труф. 5. Ен ден доре, дубоко је море, а још дубља Митровица где се киси киселица киселица киси ти за мене ниси. * Разговор о прочитаним разбрајалицама: 1. У којим играма користиш разбрајалице? 2. Коју разбрајалицу најчешће говориш?  3. Која од наведених разбрајалица ти се највише свиђа? Зашто? * *Учимо нешто ново:* Разбрајалице су кратке народне умотворине које деца изговарају у игри. Зову се и бројалице јер су пуне набрајања необичних речи које немају никакво значење. * Наставник/наставница чита брзалице.  1. Црн јарац, црн трн, црн брсти трн. 2. Миш уз пушку, миш низ пушку. 3. Уплетосте ли каишеве у опанке? 4. Питала метла метлу  где је метла метлу;  метла метла метлу иза врата. 5. Петар Петру плете плот,   са три прута по три пута,  брзо плети Петре плот. 6. Цврчи, цврчи, цврчак, трчи, трчи, трчак; трчи, трчи, трк!  7. Трчак трком, трчи, црни цврчак цврчи! 8. Четири чавчића на чунчићу чучећи цијучу. * Издвајање и објашњавање непознатих речи: брсти – зубима откида и једе опанци – сеоска лака обућа од коже чавчић – мала црна птица, мала чавка чунчић – плитак мали чамац плот – ограда око дворишта плетена од прућа * *Учимо нешто ново:* Брзалице су народне умотворине које су теже за изговор због распореда гласова у речима. Изговарају се брзо, па често изазивају смех и доносе забаву због грешака у изговору. Увежбавајући брзалице, постићи ћеш правилан и јасан изговор гласова. * Задатак за самосталан рад: Сваку брзалицу прво изговори полако, а потом сваки пут све брже. * Наставник/наставница чита питалице.  1. Питали миша: – У којем селу најбоље живиш? – У оном где нема мачака. 2. Питао магарац ђака: – Па шта ћеш ти бити, кад непрестано учиш? – Не знам шта ћу бити, али знам да нећу бити магарац. 3. Питала лисицу кћер: – Има ли, мајко, ико на свету од нас паметнији? – Има, кћери, они што се нашим кожама зими огрћу. 4. Питали лењивца: – Што се тако протежеш и зеваш? – Уморила ме лењост. * Разговор о прочитаним питалицама: 1. Која ти се питалица највише допала? Зашто? 2. У којем селу миш најбоље живи? Постоји ли село без мачака? 3. Шта ђак никако не може бити ако вредно учи? 4. Ко је паметнији од лисице? 5. Објасни како лењост може да умори. * *Учимо нешто ново:* Питалица је кратка народна умотворина која садржи питање и одговор. У питалицама није важно ко пита, већ коме се питање поставља. Одговор је обично духовит. |
|  |
| * Задатак за рад у пару: Изговорите две брзалице по избору најбрже што можете и процените ко је изговорио брже и јасније. * Домаћи задатак: 1. Разбрајалицу која ти се највише допала препиши у свеску и научи је напамет. 2. Научи да изговориш две брзалице напамет и најбрже што можеш али разговетно. 3. Смисли и напиши у свеску једну питалицу са шаљивим одговором. |