**ПРИПРЕМА ЗА ЧАС БРОЈ 159-161**

|  |  |
| --- | --- |
| **Наставна тема** | Књижевност |
| **Наставна јединица** | Избор из поезије за децу Љубивоја Ршумовића |
| **Тип часа** | Обрада градива |
| **Циљ часа** | Oспособљавање за самостално читање, доживљавање, разумевање, свестрано тумачење и вредновање књижевноуметничких дела разних жанрова. Богаћење речника ученика. |
| **Очекивани исходи на крају часа** | На крају часа ученик ће бити у стању да:  – разликује песму од осталих књижевних врста (прича, басна, бајка, драмски текст);  − разликује стих и строфу;  − уочи стихове који се римују;  − чита текст поштујући интонацију стиха;  − изражајно рецитује песму. |
| **Наставне методе** | дијалошка, текстуална, монолошка |
| **Наставна средства** | Читанка, стр. 82-85. |
| **Облици рада** | фронтални, индивидуални |
| **Међупредметно повезивање** | Свет око нас, Ликовна култура, Грађанско васпитање |

**ТОК ЧАСА**

|  |
| --- |
| Уводни део часа (5 минута) |
| * Слушање музичке нумере Телефонијада. * Разговор са ученицима о утисцима. * Најава наставне јединице. |
| Главни део часа (30 минута) |
| * Наставник/наставница проверава припремљеност ученика за час лектире-Збирка песама *Ма шта ми рече*. * Разговор о утисцима ученика: Које су вам се песме највише допале? * О песнику Љубивоју Ршумовићу: Љубивоје Ршумовић је рођен 3. јула 1939. године у селу Љубишу, на Златибору. „Ма шта ми рече” једна је од његових најпознатијих збирки песама. Неке од тих песама си сигурно певао/певала са другарима још у вртићу: „Ишли смо у Африку”, „Др”, „Бабарога”, „Телефонијада”, „Вук и овца” и још многе друге. * Избор песама из Читанке:  1. Ишли смо у Африку 2. Др 3. Седам готована 4. Ма шта ми рече   **Ишли смо у Африку**   * Интерпретативно читање песме. * Разговор о утисцима. * Тихо, усмерено читање текста са задатком уочавања непознатих речи. * Објашњавање непознатих речи: помамила – навалила на храну фрај – бесплатно мезе – јело које се једе пре главног јела * Анализа драмског текста:  1. Које се животиње помињу у овој песми? 2. Где оне живе? 3. Какву су паприку јеле? 4. Шта им се догодило када су је појеле? 5. Шта ти је најсмешније у песми? Зашто? 6. Подвуци описне придеве у песми. * Ученици слушају аудио снимак песме *Ишли смо у Африку*.   **Др**   * Интерпретативно читање песме. * Разговор о утисцима. * Тихо, усмерено читање текста са задатком уочавања редоследа догађаја. * Анализа драмског текста:  1. Које значење има скраћеница др? 2. Зашто је миш отишао код др Мачка? 3. Како га је др Мачак прегледао? 4. Шта се на крају десило? 5. Шта ти је необично у овој песми? * *Радозналко*: Зашто се каже „Кад мачка оде, мишеви коло воде”? Мишевима је мачка највећи непријатељ. Од ње се крију по рупама из којих не смеју ни да провире ако је мачка у близини. Али, кад се она удаљи, мишеви се растрче, јурцају тамо-амо, завирују у сваки угао у потрази за храном. Као и већина других изрека, и ова се односи мање на животиње, а више на људе. На пример, док наставник не дође на час, понеки ђаци се разгаламе – понашају се као мишеви кад нема мачке!  Велика илустрована енциклопедија за децу „Реци, зашто?” * Певање песме уз аудио снимак.   **Седам готована**   * Интерпретативно читање песме. * Разговор о утисцима. * Тихо, усмерено читање текста са задатком уочавања непознатих речи. * Објашњавање непознатих речи: готован – нерадник, лењивац наочит – леп  презирем – не волим, не подносим труд – рад, напор муфте давање – добијање на превару * Анализа драмског текста:  1. Колико готована има у песми Љубивоја Ршумовића? 2. Како се понаша сваки од њих?  3. Која је њихова заједничка особина? 4. Шта им је поручио гавран? 5. Шта би ти поручио готованима? * Задатак за самосталан рад: Подвуци риме у песми *Седам готована*.   **Ма шта ми рече**   * Интерпретативно читање песме. * Разговор о утисцима. * Тихо, усмерено читање текста са задатком: Којим реченицама бисмо могли да заменимо стих *Ма шта ми рече*? Ученици дају своје предлоге. * Објашњавање непознате речи: узводно – ка извору * Анализа драмског текста:  1. Који су необични догађаји и појаве описани стиховима ове песме? 2. Зашто песник понавља стих „Ма шта ми рече”? 3. Који стихови песме су ти се највише свидели? Зашто? 4. Подвуци властите именице у песми. * Задаци за рад у свесци 1. Која песма Љубивоја Ршумовића ти се највише допала? Зашто? 2. Препиши је у свеску писаним словима ћирилице и илуструј. * Ученици читају песме из Збирке песама *Ма шта ми рече* које су им се највише допале и образлажу свој избор. * Вежбе изражајног читањапесама. |
| Завршни део часа (10 минута) |
| * Домаћи задатак: Увежбати изражајно рецитовање песме Љубивоја Ршумовића. |