**ПРИПРЕМА ЗА ЧАС БРОЈ 87**

|  |  |
| --- | --- |
| **Наставна тема** | Књижевност |
| **Наставна јединица** | Избор из илустрованих енциклопедија и часописа за децу о Светом Сави |
| **Тип часа** | Обрада градива |
| **Циљ часа** | Развијање смисла и способности за правилно, течно, уверљиво усмено изражавање. Богаћење речника, језичког и стилског израза. Неговање културе усменог изражавања. |
| **Очекивани исходи на крају часа** | На крају часа ученик ће бити у стању да:  ‒ активно слуша, чита и разуме садржај информативних текстова;  ‒ учтиво учествује у вођеном и слободном разговору;  – пажљиво и културно слуша саговорнике. |
| **Наставне методе** | дијалошка, монолошка, текстуална |
| **Наставна средства** | илустроване енциклопедије и часописи за децу о Светом сави, *Свети Сава*, Дечје новине, јануар |
| **Облици рада** | фронтални, индивидуални |
| **Међупредметно повезивање** | Свет око нас, Ликовна култура |

**ТОК ЧАСА**

|  |
| --- |
| Уводни део часа (5 минута) |
| * Разговор са ученицима о припремљености за час. * Која нам школска слава предстоји? Због чега све школе у Србији славе Светог Саву? * Најава наставне јединице. |
| Главни део часа (30 минута) |
| * Читајући текстове о Светом Сави у првом разреду сте сазнали да се он као дечак звао Растко и да је имао још два брата, Вукана и Стефана. Њихов отац је био жупан Стефан Немања, а мајка се звала Ана. Живели су у граду Расу. Мали Растко се играо са другом децом „мачевања“, играо се луком и стрелом али је највише од свега волео да чита књиге. Шта се даље дешавало у његовом животу? * Интерпретативно читање одломка из Дечјих новина о Растковом одрастању. Када је Растко напунио 17 година, родитељи су хтели да га ожене. Растко је био добар младић и брижан син својој мајци и оцу. Било му је много тешко да им се супротстави и не послуша их. А нанеће им бол ако им открије своју тајну жељу. Растко је стално маштао о Светој Гори, далеким шумовитим брдима на обали мора у Грчкој. Ту је он хтео да се посвети Богу и потпуно удаљен од света, живи у тишини и самоћи. Зато је сковао план. Када су на двор дошли калуђери са Свете Горе, Растко је отишао у лов са људима са двора. Док се ловачка пратња одмарала и забављала уз ватру, он се искрао са три монаха и брзим коњима кренуо на далеку Свету Гору. Када је ловачка пратња схватила да је Растко побегао, вратила се на двор и узбуђено открила Растковим родитељима шта се догодило. Растков отац, Стефан Немања, одмах је организовао потеру. Требало је да стигну Растка и врате га кући. Али, потера није успела у томе. Растко је већ стигао на Свету Гору где су га монаси радосно дочекали. Када су људи са очевог двора хтели да га вежу и одмах врате на двор, родитељима. Растко им је рекао: - Ноћ је, браћо. Сви смо уморни. Хајде да се одморимо, па ћемо сутра кренути кући.  Када су војници, уморни од дугог путовања заспали, игуман манастира му је одсекао косу и обукао га у монашко одело. Повратка није било. Принц Растко Немањић постао је монах Сава. * Разговарамо о прочитаном одломку. * Ученици читају текстове, приче и песме о Светом Сави из дечјих часописа које су припремили за час. * Шта смо ново сазнали из информативних текстова, прича и песама о Светом Сави? * О Светом Сави: Свети Сава је био први српски учитељ. Путовао је по Србији и учио људе да верују у Бога, да читају и пишу, да буду поштени, вредни, праведни и добри. Отварао је прве школе и болнице у Србији. Бринуо је о сиромашним и болесним људима. Тако је много учинио за српски народ и Србију.  Свети Сава је заслужио наше велико поштовање, захвалност и љубав. Ми га данас славимо као великог свеца, учитеља и заштитника. Свети Сава је наше велико богатство. |
| Завршни део часа (10 минута) |
| * Ученици илуструју песму или причу о Светом Сави по избору. * Преглед радова. * Домаћи задатак: научити напамет песму *о Светом Сави* или по избору из дечјих часописа. |