**ПРИПРЕМА ЗА ЧАС БРОЈ 59-61**

|  |  |
| --- | --- |
| **Наставна тема** | Књижевност |
| **Наставна јединица** | Избор из поезије за децу Драгомира Ђорђевића |
| **Тип часа** | Обрада градива |
| **Циљ часа** | Oспособљавање за самостално читање, доживљавање, разумевање, свестрано тумачење и вредновање књижевноуметничких дела разних жанрова. Богаћење речника ученика. |
| **Очекивани исходи на крају часа** | На крају часа ученик ће бити у стању да:  – разликује песму од осталих књижевних врста (прича, басна, бајка, драмски текст);  − разликује стих и строфу;  − уочи стихове који се римују;  − чита текст поштујући интонацију стиха;  − изражајно рецитује песму. |
| **Наставне методе** | дијалошка, текстуална, монолошка |
| **Наставна средства** | Читанка, стр. 90-94 |
| **Облици рада** | фронтални, индивидуални, групни |
| **Међупредметно повезивање** | Свет око нас, Ликовна култура, Грађанско васпитање |

**ТОК ЧАСА**

|  |
| --- |
| Уводни део часа (5 минута) |
| * Слушање песме Драгомира Ђорђевића која је постала музички хит, *Ја и моја машта*. * Наставник/наставница поставља мотивационо питање: О чему машташ? * Ученици одговарају на постављено питање. * Најава наставне јединице. |
| Главни део часа (35 минута) |
| * Наставник/наставница проверава припремљеност ученика за час лектире. * Разговор о утисцима ученика и песмама које су им се највише допале. * Радозналко: **О Драгомиру Ђорђевићу** Драгомир Ђорђевић (1953–1999) живео је и школовао се у Београду. Објавио је седамнаест књига поезије за децу. Редовно је објављивао своје песме, а повремено и приче у дечјим часописима. Многе његове песме су постале музички хитови: „Ех, Тања, Тања”, „Нигде реда, нигде мира”, „Ја и моја машта” и друге. * Избор песама из Читанке:  1. Ми имамо машту 2. Протестна градска песма 3. Ново 4. Киша * Интерпретативно читање песама. * Разговор о утисцима. * Ученици се деле на 4 групе уједначене по броју и успешности у учењу. Свака група ће добити задатак да анализира једну од четири наведене песме Драгомира Ђорђевића. Наставник/наставница подсећа ученике на правила групног рада. * Задаци за рад у групи: 1. Прочитајте песму и напишите наслов и објасните непознате речи. 2. У свескама напишите одговоре на питања.  3. Увежбајте изражајно читање песме. 4. Напишите колико песма има строфа и подвуците риме. 5. Набројте у свескама именице (властите, заједничке), глаголе и описне придеве из песме.  6. Илуструјте песму. * Ученици раде распоређени у групе. Наставник/наставница обилази групе, помаже у току рада. * Ученици сваке групе усмено представљају све што су урадили. По договору у оквиру групе, сваки ученик представља/чита/ објашњава по неки задатак. * Након сваког усменог излагања, остали ученици износе своје утиске о успешности усменог излагања групе ученика. Потом наставник/ наставница коментарише свако излагање и даје сугестије. * Задаци за самосталан рад:  1. Која песма Драгомира Ђорђевића ти се највише допала? Зашто? 2. Где би волео/волела да отпутујеш? Како би то остварио/остварила помоћу маште? 3. Постоји ли нешто због чега би, као дечак у „Протестној градској песми”, исказао/исказала своје незадовољство? 4. Шта мислиш, зашто „људи воле да измисле ново”? 5. Да ли волиш кишу? Зашто? * У току рада наставник/наставница прати рад ученика и по потреби га усмерава. * Провера урађеног усменим путем. Ученици читају своје одговоре; размењују мишљења. * Наставник/наставница формира једнакобројне групе ученика. * Рад на задатку у Читанци - објашњење: Ову игру може да игра већи број играча. Један од играча предлаже слово на које ће почињати сваки задати појам (име, предмет, биљка и животиња). Списак задатих појмова можете проширити по жељи. Урађен је пример на слово П. Сви играчи почињу и завршавају исписивање речи на слово П у исто време.  Након тога бодују сваку тачну реч са 5 бодова; 10 бодова добија само онај играч који једини има тачну реч за задати појам. На крају сваког реда се сабирају бодови. Наставите игру на слово Л!  Ученици раде распоређени по групама. Када заврше задатак на слово Л и провере га уз помоћ наставника/наставнице, настављају игру. У току игре слушају песме Драгомира Ђорђевића које су постале музички хитови: *Ех, Тања, Тања, Нигде реда, нигде мира, Ја и моја машта* и друге. |
| Завршни део часа (5 минута) |
| * Провера успешности група по освојеним бодовима. * Домаћи задатак: Увежбати изражајно рецитовање песме Драгомира Ђорђевића по избору. |