**ПРИПРЕМА ЗА ЧАС БРОЈ 94 И 95**

|  |  |
| --- | --- |
| **Наставна тема** | Књижевност |
| **Наставна јединица** | *Бајка о рибару и рибици*, А. С. Пушкин - читање у наставцима |
| **Тип часа** | Обрада градива |
| **Циљ часа** | Oспособљавање за самостално читање, доживљавање, разумевање, свестрано тумачење и вредновање књижевноуметничких дела разних жанрова. |
| **Очекивани исходи на крају часа** | На крају часа ученик ће бити у стању да:  ‒ одреди главни догађај, време и место дешавања у прочитаној бајци;  ‒ одреди редослед догађаја у бајци;  ‒ уочи ликове у бајци и њихове позитивне и негативне особине;  ‒ разликује бајку од осталих књижевних врста (песме, приче, басне, драмског текста);  − разликује стих и строфу;  − уочи стихове који се римују;  − чита бајку поштујући интонацију стиха. |
| **Наставне методе** | дијалошка, текстуална, монолошка |
| **Наставна средства** | Читанка, стр. 126-130. |
| **Облици рада** | фронтални, индивидуални |
| **Међупредметно повезивање** | Свет око нас, Ликовна култура, Грађанско васпитање |

**ТОК ЧАСА**

|  |
| --- |
| Уводни део часа (5 минута) |
| * Наставник поставља мотивационо питање: Шта значи пословица: „Ко тражи веће изгуби из вреће”? * Ученици одговарају на постављено питање. * Најава наставне јединице. |
| Главни део часа (30 минута) |
| * Интерпретативно читање бајке *Бајка о рибару и рибици* А. С. Пушкина. * Разговор о утисцима. По чему се ова бајка разликује од већине коју сте прочитали? * Тихо, усмерено читање текста са задатком уочавања непознатих речи. * Објашњавање непознатих речи:  сиње – сиво, сивоплаво трошна – стара лето – година освитак – свануће хват – стара мера за дужину,  скоро два метра смилостиви – смилује одржа му слово – изгрди хитај – пожури пучина – непрегледна површина мора  беседи – прича, говори, збори мори – мучи веље – велике судба – судбина мал’ – умало, замало вели – каже ћуд – начин понашања и размишљања ходим – долазим грдна – велика гложим се – свађам се безумница – неразумна жена нескромне – неразумне, претеране * Анализа текста: 1. Где су живели деда и баба? 2. Како су они проводили дане? 3. Који догађај је променио њихов заједнички живот? 4. Које све бабине жеље је испунила златна рибица? 5. Како се баба понашала према деди?  6. Које су дедине особине? На основу којих његових поступака си то закључио/закључила? 7. Коју бабину жељу рибица није испунила? Зашто? 8. Како се завршила бајка? 9. Објасни стихове:   „Нескромне су жеље биле,  па се нису испуниле.” * Вежбе читања бајке. * Самосталан рад: Ученици одређују целине бајке и називе за целине. Писмено препричавају бајку по целинама. * Читање препричавања (гласно, јасно, изражајно). Остали ученици пажљиво слушају, а потом коментаришу препричавање; наставник/наставница даје сугестије. |
| Завршни део часа (10 минута) |
| * Избор ученика који су најуспешније препричали бајку. * Домаћи задатак: Препиши у свеску стихове омиљене две целине прочитане бајке, а затим их научи напамет. |