**ПРИПРЕМА ЗА ЧАС БРОЈ 18**

|  |  |
| --- | --- |
| **Наставна тема** | Језик |
| **Наставна јединица** | Писање речи *ли* у упитним реченицама |
| **Тип часа** | Oбрада градива |
| **Циљ часа** | Усвајање и проширивање знања из области граматике и правописа. Упознавање ученика са писањем речи *ли* у упитним реченицама. Повезивање с претходно стеченим знањем. Уочавање, препознавање и правилно писање ове речи. Развијање запажања, закључивања и повезивања. Развијање и неговање љубави према матерњем језику и свести о важности правилне језичке употребе (усмене и писане културе). |
| **Очекивани исходи на крају часа** | На крају часа ученик ће бити у стању да:  - правилно употребљава/пише реч ли у упитним реченицама;  - примењује правила правописа. |
| **Наставне методе** | дијалошка, монолошка, метода запажања, текстуална |
| **Наставна средства** | Граматика, стр. 22 и 23 |
| **Облици рада** | фронтални рад, индивидуални |
| **Међупредметно повезивање** | Свет око нас, Ликовна култура, Грађанско васпитање |

**ТОК ЧАСА**

|  |
| --- |
| Уводни део часа (5 минута) |
| * Ученици читају упитне реченице написане за домаћи задатак (питања упућена члановима породице). Потом постављају по једно питање наставнику/наставници. * Наставник/наставница ће њему најзанимљивија питања која садрже упитну реч ли записати по табли. * Најава наставне јединице. |
| Главни део часа (30 минута) |
| * Ученици запажају начин писања речи ли у упитним реченицама: Реч ли се пише одвојено од осталих речи у упитним реченицама. * Читање упитних реченица из уџбеника. Ученици могу да смишљају занимљиве одговоре.  Можеш ли да ми испричаш бајку пред спавање?  Да ли и Митар воли банане као ја?  Хоћу ли и ја умети тако да пишем песме?  Јеси ли залио биљке?  Умеш ли да шијеш? * Самосталан рад на задацима у уџбенику. * Наставник/наставница прати рад ученика. 1. Деца са слике те нешто питају. Помози им да правилно напишу своје питање.  Идеш \_\_ на море?   Хоћеш \_\_ да играмо фудбал?  Желиш \_\_ да играмо тенис?  Да \_\_ си за сладолед?  Да \_\_ возиш ролере?  Умеш \_\_ да прескачеш конопац?  Да \_\_ возиш бицикл?  2. Уочи и исправи грешке. Препиши правилно реченице.  Дали знаш где се лопта откотрљала?  Можешли да трчиш?  Штали сам то чула?  Како лиси освојио медаљу? 3. На основу датих реченица уз употребу речце ЛИ постави питање, као у приказаном примеру. Напиши одговарајући знак на крају реченице.  Идеш на вашар. Идеш ли на вашар?  Дува ветар.  Идемо у биоскоп.  Једеш сладолед.  Трчите на кросу. 4. Постави три питања мачки и мишу са слике. |
| Завршни део часа (10 минута) |
| * Провера урађених задатака, усмено. * Домаћи задатак: Смисли и напиши пет упитних реченица у којима ћеш употребити упитну реч ли. |